Title: Hodnotenie zberu, uchovávania a využívania štatistických informácií na jednotlivých ministerstvách a ostatných ústredných orgánoch štátnej správy
Author: user
Last saved by: agenda0
Company: ineko

Príloha

Prehľad o zbere, uchovávaní a využívaní štatistických informácií na jednotlivých ministerstvách a ostatných ústredných orgánoch štátnej správy

Ministerstvo kultúry SR: Zabezpečuje len štatistické zisťovania zaradené do Programu. Plne pokrýva štatistiku kultúry v Slovenskej republike. Celkove zabezpečuje 14 ročných štatistických zisťovaní o štátnej pamiatkovej starostlivosti, o kultúrno-osvetovej činnosti, o neperiodických publikáciách, o hudobných telesách a umeleckých  súboroch, o galériách, o rozhlasovom vysielaní, o televíznom vysielaní, o múzeách, o knižniciach, o tvorbe a výrobe audiovizuálnych diel, ich distribúcii v sieti kín a videopožičovní, o profesionálnych divadlách, o periodickej tlači, o hvezdárňach, planetáriách, astronomických pozorovateľniach a kabinetoch a zisťovanie o cirkvách a náboženských spoločnostiach. 
          
Zisťovania vykonáva v pamiatkovom ústave, ústredných orgánoch štátnej správy, krajských a okresných úradoch, Národnom osvetovom centre, regionálnych osvetových strediskách, Matici slovenskej, hudobných telesách a umeleckých súboroch, galériách, u prevádzkovateľov rozhlasových a televíznych vysielaní, v múzeách,  knižniciach, divadlách a pod. 
         
Jednotlivé spracovania zabezpečujú organizácie MK SR ako sú Pamiatkový ústav, Národné osvetové centrum, Slovenská národná knižnica, Hudobné centrum, Slovenská národná galéria, Mediálne informačné centrum (prestalo fungovať k 31. 12. 2000), Slovenské národné múzeum, Slovenský filmový ústav, Divadelný ústav, Slovenská ústredná hvezdáreň a Ústav pre vzťahy štátu a cirkví. Štatistické zisťovania za oblasť televízneho a rozhlasového vysielania zabezpečuje priam MK SR. Zisťovania nie sú duplicitné so zisťovaniami ŠÚ SR v špecifických ukazovateľoch. Čiastočné duplicity sú len v ukazovateľoch zamestnanosti a v niektorých finančných ukazovateľoch (len v organizáciách, ktorých je ministerstvo zriaďovateľom). Nad rámec Programu sa neeviduje žiadne zisťovanie.
       
Ministerstvo zdravotníctva SR: Vykonáva čo do počtu zisťovaní, množstva sledovaných ukazovateľov a počtu spravodajských jednotiek najrozsiahlejšie štatistické zisťovania, takmer plne pokrýva štatistiku zdravotníctva. Do Programu má zaradených 17 štvrťročných a 48 ročných zisťovaní. Zisťovania majú vo väčšine prípadov formu hláseniek. K nim patrí hlásenie o vzniku zhubného nádoru, pohlavnej choroby, chronického ochorenia pľúc, choroby z povolania, drogovej závislosti, príčin samovraždy, žiadosti o umelé prerušenie tehotenstva, o rodičke, novorodencovi, o vrodenej chybe, o hospitalizácii, ale tiež o vzniku a začatí činnosti zdravotníckeho zariadenia a pod. Štvrťročne zabezpečuje aj rozsiahlejšie zisťovania o ekonomických ukazovateľoch v príspevkových organizáciách a o zamestnanosti a mzdových prostriedkoch v zdravotníckych službách. Zber a spracovanie štatistických zisťovaní zabezpečuje ministerstvo prostredníctvom zdravotníckeho informačného systému (ZIS), prevádzkovaného v Ústave zdravotníckych informácií a štatistiky (ÚZIŠ), priamo riadenej účelovej rozpočtovej organizácie, v cca 11500 zdravotníckych organizáciách – právnych subjektoch rezortu MZ SR, iných rezortov (MV SR, MO SR, MS SR MDPaT SR a SIS), krajských úradoch a neštátnej sfére.
       
V ročných zisťovaniach sa zameriava na zber informácií o činnosti zdravotníckych zariadení. Patrí k nim zisťovanie o činnosti psychiatrických, diabetologických, gynekologických, stomatologických, neurologických ambulancií, ambulancií pre dorast, pre tuberkulózu a pod. Ďalej  vykonávajú zisťovania o knižniciach, o činnosti motorového parku, o ekonomických ukazovateľoch neštátnych zariadení, o liekoch a zdravotníckych pomôckach, o zdravotníckej technike, nehnuteľnostiach, o sieti zdravotníckych a kúpeľných zariadení a pod. Zber a spracovanie štatistických zisťovaní zabezpečuje ministerstvo prostredníctvom Ústavu zdravotníckych informácií a štatistiky, Bratislava, z  cca 11500 zdravotníckych organizácií SR. 
      
Nad rámec Programu získava ministerstvo ďalšie potrebné informácie od zdravotníckych zariadení o ich hospodárení (údaje o výnosoch, nákladoch, pohľadávkach, záväzkoch a pod), od zdravotných poisťovní o ich finančnom hospodárení, osobných nákladoch, prijatom zdravotnom poistnom, poistencoch a úhradách výdavkov za zdravotnú starostlivosť a údajoch o spotrebe liekov, od štátnych zdravotných ústavov o údajoch týkajúcich sa hygieny životného prostredia a výživy, ochrany zdravia pred žiarením, o epidemiológii a pod.. Zo špecializovaných zdravotníckych zariadení požadujú údaje z Národného onkologického registra, registra chronických ochorení pľúc, registra TBC a pod.. Zisťovania nie sú duplicitné so zisťovaniami ŠÚ SR. MZ SR vedie a aktualizuje aj centrálny register poistencov povinného zdravotného poistenia.
      
Z vytvorených databáz zo štatistických zisťovaní sa vydávajú zdravotnícke informácie, publikácie, štatistické ročenky, matematicko-štatistické analýzy a rozbory, prognózy, ministerstvo koordinuje úlohy informačného charakteru  vyplývajúce z požiadaviek Svetovej zdravotníckej organizácie a poskytuje potrebné informácie pre zahraničných užívateľov (OECD, SZO, EUROSTAT). Z podkladov zisťovaní vedie tiež zoznam štátnych a neštátnych zdravotníckych organizácií a zariadení.
     
Ministerstvo školstva SR: Významnou mierou sa podieľa na deľbe práce pri zabezpečovaní štatistických zisťovaní pre štatistiku školstva v SR. V rámci Programu zabezpečuje 3 štvrťročné a 39 ročných zisťovaní. Zamerané sú najmä na zber podrobných údajov o všetkých druhoch škôl – materskej, základnej, pomocnej, osobitnej, strednej, odbornom učilišti, strednej odbornej, umeleckej škole, gymnáziu, konzervatóriu, športovej, jazykovej, vysokej škole a o ďalšom vzdelávaní, o prospechu žiakov, vekovej štruktúre študentov a absolventov vysokých škôl. Ďalšími zisťovaniami zabezpečuje údajovú základňu o knižniciach škôl, o školských jedálňach, o škole v prírode, domovoch mládeže, strediskách praktického vyučovania, telovýchovných zariadeniach, občianskych združeniach detí a mládeže, informačných centrách mládeže, o vedeckovýskumnom potenciáli a pod. V zisťovaniach  sleduje v podrobnej štruktúre aj ukazovatele zamestnanosti.
     
Spracovávanie štatistických zisťovaní zabezpečuje ministerstvo prostredníctvom Ústavu informácií a prognóz školstva, ktorý na základe výstupov zo zisťovaní vypracováva štatistické ročenky a analýzy pre potreby rezortu a iných ústredných orgánov.  Zo štatistických zisťovaní vedie databázy a registre siete škôl a školských zariadení. Nevyskytujú sa duplicity s inými rezortmi (s výnimkou zamestnanosti – len v organizáciách, ktorých je zriaďovateľom).

Ministerstvo pôdohospodárstva SR: V rámci Programu zabezpečuje 16 zisťovaní v krátkodobej periodicite (mesačne a štvrťročne) a 16 zisťovaní v ročnej, resp. polročnej periodicite. V mesačných zisťovaniach zisťuje v podnikoch mäsového priemyslu a v spracovateľských organizáciách údaje o zdrojoch a použití mäsa, o rozdelení výrobkov z mäsa a o vývoji priemerných nákupných cien jatočných zvierat. V spracovateľských organizáciách mlieka mesačne zisťuje informácie o nákupe mlieka, vývoji cien a rozdelení výrobkov z mlieka. V tejto periodicite sleduje aj údaje o zdrojoch, predaji a použití obilnín  a o fondoch cukru. 

Štvrťročne sleduje predpoklad ponuky jatočných zvierat, nákup mlieka v malých mliekárňach, pohyb výrobkov, odbyt jatočnej hydiny a konzumných vajec, bilanciu surového  a rafinovaného liehu a liehovín a údaje o výrobe a dodávkach dreva v lesníctve.

Polročne zabezpečuje zisťovania o hospodárení podnikov potravinárskeho priemyslu, o vrátení vlastníckych práv k lesným pozemkom  a o výrobe kŕmnych zmesí. Ročné zisťovania sú zamerané najmä  na činnosť v lesníctve. Zisťujú sa nimi údaje o nákladoch a výnosoch v lesníctve, o práci, zamestnanosti, využívaní mechanizačných prostriedkov v lesníctve, o stavebnej činnosti v lesníctve, zdravotnom stave lesov, o revíri, stave a love zveri a o činnosti a hospodárení v neštátnych lesoch. Dvoma zisťovaniami pokrýva informácie o vodnom hospodárstve - o vodárňach a kanalizáciách a o odbere vody a povodiach. K ďalším zisťovaniam patrí bilancia ovocných destilátov, zisťovanie o melioračných zariadeniach a o spotrebe palív a energie v malých organizáciách.

Zber a spracovanie štatistických informácií zabezpečuje ministerstvo prostredníctvom s.r.o. Radela Bratislava, Slovenskej poľnohospodárskej a potravinárskej komory, Lesoprojektu Zvolen a  Výskumného ústavu vodného hospodárstva, Bratislava. 

V nadväznosti na najvýraznejší výskyt duplicitných zisťovaní s týmto rezortom prebieha už štvrtý rok proces ich postupnej likvidácie. Týkalo sa to najmä štatistiky lesného a vodného hospodárstva. Postupne sa vylúčili duplicity v odvetví lesného hospodárstva. Do Programu na rok 2001 sa už tomuto rezortu nezaradili zisťovania o vodnom hospodárstve. Výstupy bude ministerstvo po vzájomnej dohode preberať zo zisťovaní ŠÚ SR. V rámci Programu sa nevyriešili duplicity v odvetví potravinárskeho priemyslu z dôvodu potreby údajov pre zelenú správu, v nadväznosti na úlohy vyplývajúce z kompetenčného zákona, v skoršom termíne ako ich môže poskytnúť ŠÚ SR. Tento problém sa vyrieši v roku 2002.

Rozsiahle štatistické zisťovania vykonáva rezort aj nad rámec Programu. Patria k nim  výberové zisťovania  v cca 500 spravodajských jednotkách (výberový súbor je zostavený podľa metodiky EÚ) o výsledkoch hospodárenia podnikov poľnohospodárskej prvovýroby. Sledujú sa nimi podrobné údaje o podmienkach hospodárenia, výrobnom zameraní, veľkosti, znevýhodnenej oblasti, skupine ceny pôdy, chránených produkčných pôdach a pod. V podrobnej štruktúre sa sledujú vlastnícke a majetkové vzťahy k poľnohospodársky využívanej pôde, štruktúra pôdneho fondu v podniku, spotreba materiálu, vlastných výrobkov a energie, výdavky za služby, dane, poplatky a poistné. Ďalšie údaje preberajú z finančných výkazov – z výkazu o majetku a záväzkoch, výkazu príjmov a výdavkov, súvahy v plnom rozsahu, doplňujúcich údajov k súvahe, výkazu ziskov a strát, doplňujúcich údajov k nemu.
V podrobnej štruktúre sledujú aj ukazovatele zamestnanosti – až do vekovej štruktúry, dosiahnuté výsledky v živočíšnej a rastlinnej výrobe. Zber a spracovanie údajov zabezpečujú prostredníctvom Výskumného ústavu ekonomiky poľnohospodárstva a potravinárstva  Bratislava, v celkovom náklade za cca 5 mil. Sk. Zisťovanie je v mnohých ukazovateľoch duplicitné so zisťovaniami ŠÚ SR a s finančnými výkazmi Ministerstva financií SR. (finančné výkazy Úč FO 2-01, Úč FO 1-01, Súvaha Úč Pod 1-01 a Výsledovka Úč Pod 2-01 v plnom rozsahu, so zisťovaniami ŠÚ SR – čiastočne Osev 3-99, Poľ 1-12,Poľ 16-01 a Roč 1-01).
       
Komplexné zisťovanie za malé a veľké podniky poľnohospodárskej prvovýroby a služieb a vybraných samostatne hospodáriacich roľníkov vykonáva pre ministerstvo ročne Radela, s.r.o., Bratislava v náklade 1,3 mil. Sk. Sleduje ním výsledky hospodárenia prostredníctvom tzv. Informačného listu, s finančnými ukazovateľmi ako sú výnosy, náklady, aktíva, pasíva, hospodársky výsledok, úvery a výpomoci, zamestnanci a mzdy, pohľadávky a záväzky,  obstarané investície, oprávky k HIM, dane a poistné, pôžičky a dotácie, skupina cena pôdy a základné ukazovatele o rastlinnej a živočíšnej výrobe. Zisťovanie je v niektorých ukazovateľoch duplicitné so zisťovaniami ŠÚ SR, s finančnými výkazmi Ministerstva financií SR a tiež so zisťovaním, ktoré pre rezort zabezpečuje Výskumný ústav ekonomiky poľnohospodárstva a potravinárstva Bratislava (so zisťovaniami  ŠÚ SR Poľ 1-12, Poľ 16-01, Poľ 2-04 a Roč 1-01 a s finančnými výkazmi MF SR).
        
V rámci agrárneho trhového informačného systému vykonáva ministerstvo prostredníctvom VÚEPP (za cca 3,2 mil. Sk) výberovou metódou  v dvojtýždenných intervaloch zisťovania odbytových cien producentov a spracovateľov poľnohospodárskych komodít. Zisťuje nimi údaje o nákupných cenách a množstvách jatočnej hydiny, odbytových cenách hydiny a hydinových výrobkov, nákupné ceny a množstvá jatočných HD, ošípaných a oviec a spracovateľské ceny výrobkov. Ďalej sledujú nákupné ceny mlieka a mliečnych výrobkov, odbytové ceny múky, zemiakov od producentov a z veľkoobchodu. Zisťovanie je čiastočne duplicitné s krátkodobými zisťovaniami rezortu a ŠÚ SR ( NC Poľ 1-12). Duplicity vyplývajú zrejme z  potreby zabezpečenia  bilančného charakteru zisťovania.
      
Lesoprojekt  vykonáva v ročnom náklade 700 tis. Sk štvrťročné  výberové zisťovania  u producentov dreva v sektore štátnych a neštátnych lesov o cenách surového dreva na tuzemskom trhu a pri vývoze do zahraničia. Zisťovanie je duplicitné so zisťovaním štatistického úradu. 
       
Prostredníctvom zamestnancov odboru potravinárstva a výživy MP SR zabezpečuje rezort   v ročnom náklade 600 tis. Sk týždenné zisťovanie vo vybraných obchodných organizáciách v jednotlivých okresoch o spotrebiteľských cenách vybraných potravinárskych výrobkov. Zber informácií o spotrebiteľských cenách potravinárskych výrobkov zabezpečuje ŠÚ SR. (Pozn. ministerstvo neuvádza rozsah sledovaných ukazovateľov, možno teda predpokladať duplicitu v plnom rozsahu – ŠÚ SR sleduje a publikuje spotrebiteľské ceny podrobne.)
       
Ministerstvo dopravy SR:  Štvrťročne zabezpečuje jedno štatistické zisťovanie o vybraných telekomunikačných ukazovateľoch. Ročne vykonáva 20 zisťovaní, z toho 9 v doprave, 11 o pošte a telekomunikáciách. V štatistike dopravy zisťuje údaje o cestách a ich objektoch, o diaľniciach, o výkonoch a nákladoch na diaľniciach a štátnych cestách, o kombinovanej doprave, leteckých záveroch, o cestnej infraštruktúre a o vybavení základnými fondmi a o investíciách.

V oblasti pôšt zisťuje údaje o poštovej prevádzke, o podaných zásielkach a balíkoch, o stratených zásielkach, o príjmoch a výdavkoch, o výnosoch,  nákladoch, zamestnanosti a investíciách pošty. V oblasti telekomunikácií sleduje informácie o telekomunikačnej prevádzke, o telekomunikačných zariadeniach, službách a ich kvalite, o výnosoch a nákladoch.

V zisťovaniach v rámci Programu sa odbúrali všetky duplicity. Nad rámec Programu zabezpečuje zisťovanie o zamestnanosti a mzdovom vývoji, o vzniknutých a zaniknutých pracovných miestach a ich prognóze a základné ukazovatele hospodárenia (výnosy, náklady, hospodársky výsledok). Výstupy zo zisťovania slúžia na poznanie stavu a vývoja v rozpočtových, príspevkových a podnikateľských organizáciách v rámci rezortu a sú prerokovávané v odvetvových tripartitách. Takmer vo všetkých ukazovateľoch sú čiastočne duplicitné v ukazovateľoch o zamestnancoch a mzdách v sledovanej štruktúre so zisťovaniami ŠÚ SR a  Národného úradu práce.

Čiastočne duplicitné  so zisťovaniami ŠÚ SR je štvrťročné zisťovanie o nákladoch a tržbách z prepravnej činnosti. Ministerstvo ho vykonáva za účelom získania prehľadu zisku a strát štátnych podnikov SAD, dotovanú verejnú dopravu a MHD. Tieto organizácie štvrťročne vykonávajú aj kalkulácie ceny výrobkov za dotovanú verejnú osobnú dopravu a MHD. K ďalším zisťovaniam patrí zber informácií z odborov dopravy okresných úradov o počte podaných žiadostí o schválenie technickej spôsobilosti vozidiel a vydaní ich rozhodnutí, o výcvikových zariadeniach autoškôl a počtoch vyskúšaných inštruktorov. Databázové produkty z týchto zisťovaní sa uchovávajú. Sú k dispozícii aj iným užívateľom.

Ministerstvo práce, sociálnych vecí a rodiny SR: V rámci Programu zabezpečuje dve krátkodobé štatistické zisťovania – Štvrťročný výkaz o cene práce (najmä pre účely kolektívneho vyjednávania na všetkých stupňoch, sledovania vývoja miezd podľa konkrétnych zamestnaní/profesií, odvetví, regiónov, tarifných tried, pohlavia, vzdelania, veku a praxe zamestnancov, vyhodnocovanie rovnosti v odmeňovaní žien a mužov v jednotlivých zamestnaniach, pre výpočty Európskeho indexu práce, sledovanie minimálnych miezd a mzdových pásiem a pod.) a mesačný výkaz o odvode príspevku na poistenie v nezamestnanosti a príspevku do garančného fondu.

V ročnej periodicite zabezpečuje 14 zisťovaní prevažne zamerané na zber údajov pre sociálnu štatistiku, o zariadeniach pre pracovnú rehabilitáciu so zmenenou pracovnou schopnosťou, o zariadeniach sociálnych služieb, o činnosti Centra poradensko-psychologických služieb pre jednotlivca, pár, rodinu, o činnosti posudkových komisií sociálneho zabezpečenia Sociálnej poisťovne, ústredia a pobočiek, o poskytovaní starostlivosti a výchovy deťom v detských domovoch, o pracovných podmienkach a nákladoch na podnikovú sociálnu politiku, o neštátnych subjektoch poskytujúcich sociálne služby, o poskytovaní štátnych sociálnych dávok, o vykonávaní sociálnej prevencie a sociálno-právnej ochrany, o poskytovaní sociálnych služieb v zariadeniach sociálnych služieb, o vybraných druhoch sociálnych služieb a o domoch s opatrovateľskou službou v obciach, o zamestnancoch a mzdách v oblasti zabezpečenia politiky zamestnanosti a sociálneho zabezpečenia, o prídavkoch na deti a o príplatku na deti. Predmetné zisťovania vykonávajú za účelom poznania všetkých oblastí sociálnej politiky, ktoré nepokrýva informačný systém ŠÚ SR.

Z prehľadu je zrejmé, že do zisťovaní sú zahrnuté aj zisťovania Sociálnej poisťovne, Národného úradu práce a Centra poradensko-psychologických služieb pre jednotlivca, pár, rodinu. Tieto sú spracovávané a financované z prostriedkov uvedených inštitúcií. Dve zisťovania zabezpečuje MPSVR SR zmluvne prostredníctvom s.r.o. Trexima Bratislava. Náklady na ostatné zisťovania sú hradené v rámci rozpočtu. Výstupy zo zisťovaní slúžia ako podklad pre koncepčnú, normotvornú, metodickú, analytickú a legislatívnu činnosť ministerstva. Tiež budú informačným zdrojom pre účely plánovania finančných prostriedkov zo štátneho rozpočtu a rozpočtových kapitol krajských úradov.
      
Nad rámec Programu vykonávajú zisťovanie o vývoji sociálnych dávok poskytovaných odbormi sociálnych vecí OÚ. Štatistické informácie o počtoch poberateľov sociálnych dávok a čerpaní finančných prostriedkov získava ministerstvo z Informačného systému sociálnych dávok. Údržbu systému zabezpečuje organizácia pre informatizáciu verejnej správy IVES Košice na zmluvnom základe. Informačný systém je nasadený na OÚ a ich detašovaných pracoviskách, KÚ a MPSVR SR  Aplikačné programové vybavenie zabezpečuje na úrovni okresu evidenciu – poberateľov, podmienok nároku, priznaných a vyplatených dávok, dlhov a nedoplatkov, výplatu dávok cez poštový okruh a sumarizáciu štatistických výkazov o poberateľoch a vyplatených sociálnych dávkach.

Verejno-právne inštitúcie v zmysle platnej legislatívy nespadajú pod štátny informačný systém. Poskytovanie údajov verejnoprávnych inštitúcií inštitúciám mimo MPSVR SR nie je súčasnou legislatívou upravené. V záujme zefektívnenia vynakladania prostriedkov na sociálnu ochranu sa podľa MPSVR SR javí nevyhnutné dosiahnuť prepojiteľnosť medzi jednotlivými aplikačnými programovými vybaveniami, ktoré sú prevádzkované pre uvedený účel v rezorte MPSVR SR, v rezorte zdravotníctva, ale aj prepojiteľnosť hlavne na administratívne zdroje z daňových úradov. V súčasnosti používaná aplikácia pre sociálne dávky v operačnom systéme DOS takéto prepojenie neumožňuje.

Národný inšpektorát práce  vykonáva zber údajov v oblasti pracovnej úrazovosti – tzv. “Záznam o úraze“, v zmysle zákona č. 95/2000 Z.z. o inšpekcii práce  a vyhl. č. 111/1975 Zb. o evidencii a registrácii pracovných úrazov.

Národný úrad práce nad rámec Programu realizuje štatistické zisťovania na základe zákona č. 387/1996 Z.z. o trhu práce prostredníctvom  okresných úradov, v ktorých zisťuje údaje o evidovaných nezamestnaných, o počte nezamestnaných poberajúcich podporu, o rekvalifikácii a pod. Ďalej sleduje údaje o voľných pracovných miestach, z nich pre absolventov a pre zdravotne postihnutých.

Sociálna poisťovňa v rámci svojej pôsobnosti nad rámec Programu vykonáva  a spracováva v súlade so zákonom č. 274/1994 Z.z. o Sociálnej poisťovni zisťovania v oblasti dôchodkového zabezpečenia, nemocenského poistenia, výberu poistného a vymáhania pohľadávok. Zo štatistických zisťovaní využíva ministerstvo informačné databázy Sociálnej poisťovne.

Ministerstvo životného prostredia SR: V rámci Programu zabezpečuje 3 štatistické zisťovania a vedie databázy k nim. Týkajú sa stavu a zmien zásob výhradných ložísk nerastných surovín a bilancie ich zásob, stavu a zmien zásob ložísk nevyhradených nerastov a bilancie ich zásob a zisťovanie o zoologických záhradách. Nie sú duplicitné so zisťovaniami iných rezortov. Centrum odpadového hospodárstva a enviromentálneho hospodárstva SAŽP na základe nariadenia vlády SR č. 605/1992 o vedení evidencie odpadov uskutočňuje štatistické zisťovania v rámci RISO.
      
Bez spravodajskej povinnosti zabezpečujú zisťovania v Slovenskom hydrometeorologickom ústave o odberoch pozemných vôd a stave znečistenia vôd a vo vodohospodárskych podnikoch a obciach o kapacite čistiarní odpadových vôd a zisťovania týkajúce sa odberov povrchových vôd. Výstupy zo zisťovaní sú podkladom pre zostavenie dotazníkov OECD a súčasne slúžia pre zisťovanie ŠÚ SR (OZP 10-01 a Vod Z 1-01). Údaje zo zisťovaní sa uchovávajú  aj vo forme katalógov a registrov. 

Ministerstvo výstavby a regionálneho rozvoja SR: V nadväznosti na meniacu sa  vlastnícku štruktúru bytového fondu postupujúcim prevodom bytov z vlastníctva miest a obcí, štátu a bytových družstiev do vlastníctva občanov v zmysle zákona č. 182/1993 Z.z. o vlastníctve bytov a nebytových priestorov, zaradilo sa od roku 1999 do Programu  ročné zisťovanie o vlastníckej štruktúre bytov. Zisťovanie sa uskutočnilo v  mestách, obciach a bytových družstvách, v sídlach s počtom nad 2000 obyvateľov. Pre rok 2001 už zisťovanie nie je zaradené do Programu, údaje sa získajú zo sčítania obyvateľov, domov a bytov 2001. Zisťovanie zabezpečovalo MVRR SR prostredníctvom ÚEOS Komercia, a.s., Bratislava. Nie je duplicitné s inými inštitúciami.
     
Ministerstvo zabezpečuje v zmysle zákona č. 90/1998 Z.z. údajovú základňu pre účastníkov stavebného trhu prostredníctvom Slovenského registra stavebných výrobkov. Správcom tohto registra je Ústav vzdelávania a služieb. Zároveň plní funkciu koordinátora medzi správcami databáz STAVREG, ktorá obsahuje utajené skutočnosti viažuce sa k ustanoveniam Obchodného zákonníka a výstupnej verejne prístupnej údajovej základne Slovenského registra stavebných výrobkov, kde výrobca požaduje zverejnenie údajov.

Ministerstvo financií SR: V rámci Programu zabezpečuje len jedno zisťovanie v obecných úradoch o dani z nehnuteľnosti. Zisťovanie nie je duplicitné s inými rezortmi. Na základe iných zákonov (zákon o účtovníctve, zákon o daniach z príjmov) spracovávajú prostredníctvom DataCentra  Bratislava za cca 4 mil. Sk účtovné závierky (Súvaha v plnom rozsahu Úč POD 1-01, Súvaha v skrátenom rozsahu Úč PODS 1-01, Výkaz o príjmoch a výdavkoch Úč FO 1-01, Výkaz o majetku a záväzkoch Úč FO 1-01, Výkaz ziskov a strát v plnom rozsahu Úč POD 2-01, Výkaz ziskov a strát v skrátenom rozsahu Úč PODS 1-01) u všetkých podnikateľov zapísaných v obchodnom registri a fyzických osôb nezapísaných v obchodnom registri, ktoré tvoria prílohu k daňovým priznaniam pre analytické účely rezortu.  Výstupy využívajú aj ostatné rezorty. Uchovávajú databázy  individuálnych údajov a zároveň vedú register účtovných jednotiek.

Ministerstvo hospodárstva SR: V rámci programu zabezpečujú len zisťovania, týkajúce sa výroby a predaja zbrojnej techniky a zbrojných výrobkov, a údaje o ich vývoze a dovoze podľa krajín, KP a podľa licencií. Výstupy v zmysle medzinárodných záväzkov poskytujú Bezpečnostnej rade OSN, OBSE, Wassenaarskému usporiadaniu a pod.
     
Nad rámec Programu zabezpečujú zisťovania týkajúce sa zamestnanosti a miezd v aparáte MH SR a v príspevkových a rozpočtových organizáciách MH SR. Pre potreby EÚ zabezpečujú zisťovania v podnikoch uhoľného baníctva a colných úradoch o výrobe a zahraničnom obchode  podľa jednotlivých druhov  uhlia. Štvrťročne zabezpečujú zisťovania v 7 spravodajských jednotkách o vývoji cien elektrickej energie, plynu, tuhých a kvapalných palív. Prostredníctvom Ústavu turizmu vykonávajú zisťovanie v náklade cca 3 mil. Sk ročne  o aktívnom zahraničnom cestovnom ruchu a empirický sociologický prieskum o cestovaní a dovolenkových aktivitách slovenskej populácie. Zisťovania nie sú duplicitné s inými rezortmi.

Prostredníctvom organizácie EkonomServis má MH SR vybudovaný informačný systém pre podporu strategického rozhodovania, ktorý zabezpečuje tvorbu koncepcií a analytických podkladov  pre strategické rozhodovania. Jeho údajovú databázu tvoria informácie preberané zo ŠÚ SR, colnej štatistiky, RM-Systému Slovakia a z Hlavného banského úradu SR. Zo získaných údajov  pripravuje štvrťročne Informačný bulletin MH SR.

Ministerstvo spravodlivosti SR: Spracováva štatistiku týkajúcu sa činnosti justície. V rámci Programu zabezpečuje dve mesačné zisťovania v Najvyššom súde SR, vojenských súdoch okresných a krajských súdoch o väzbách a iných agendách a o pohybe agendy obchodného registra. Ročne vykonáva 7 zisťovaní o pohybe agendy v týchto inštitúciách (trestnej, občianskoprávnej, trestnoprávnej), agendy podmienečného prepustenia a o ústavnej a ochrannej výchove.
      
Nad rámec Programu zisťujú v týchto inštitúciách ďalšie štatistické údaje v zmysle požiadaviek vlády, pre medzinárodné organizácie, ako sú Európska komisia, Európsky súdny dvor a pod. a to zisťovania o právoplatných výsledkoch súdneho konania, ktorá je výberom najdôležitejších údajov o priebehu a výsledkoch súdneho konania na úseku trestnom, občianskoprávnom, obchodnom a správnom. Výstupy zo spracovaní slúžia pre potreby rezortu. Všeobecné informácie sa publikujú v štatistických ročenkách. Z týchto zisťovaní majú k dispozícii databázy a zároveň spravujú Obchodný register (register podnikateľov zapísaných v obchodnom registri). Zisťovania nie sú duplicitné s inými rezortmi.

Ministerstvo vnútra SR: V rámci programu vykonáva jedno štvrťročné zisťovanie o zaradení zamestnancov okresných a krajských úradov do platových tried. Otázku zamestnanosti rieši aj 2 ročnými zisťovaniami v okresných a krajských úradov – o zaradení zamestnancov do organizačných útvarov a o vzdelanostnej štruktúre. V ďalších 2 ročných zisťovaniach  získava údaje o činnosti okresných a krajských úradov v správnom konaní a o činnosti, ktorá nepodlieha režimu správneho konania, z dôvodu čo najobjektívnejšej kvantifikácie týchto činností. V súlade s projektom „systém evidencie priestupkov“ zbiera elektronickou formou aj údaje o prejednávaných priestupkoch.
.
Prostredníctvom Úradu požiarnej ochrany vykonáva 4 zisťovania o materiálno- technickom, finančnom vybavení a zásahovej činnosti dobrovoľného, závodného a mestského  požiarneho zboru a o následkoch povodní. Zisťovania sú zabezpečované len v rámci rezortu. Slúžia pre potreby analýz k zámerom stratégie a reformy štátnej správy. 

Nad rámec Programu vykonáva štatistické zisťovania Úrad civilnej ochrany.

Pre prípravu koncepčných prác a postupov rozvoja archívnictva  a správy registratúr dopĺňa ministerstvo informácie do Jednotného archívneho fondu SR o ročných plánoch a výročných správach štátnych archívov a o zabezpečení správy registratúry krajských a okresných úradov.
     
V zmysle zákona č. 455/1991 Zb. o živnostenskom podnikaní zabezpečuje ministerstvo zoznam podnikateľských subjektov SR, ktorý je generovaný z okresných živnostenských registrov. Pravidelne je aktualizovaný IVESom Košice, ktorý ho technicky spravuje. Okrem tohoto registra vedie tento rezort zoznamy združení občanov, politických strán a hnutí, organizácií s medzinárodným prvkom, nadácií, neinvestičných fondov a neziskových organizácií poskytujúcich všeobecne prospešné služby.

Úrad geodézie, kartografie a katastra SR:  V rámci Programu zabezpečuje 2 štvrťročné zisťovania  v katastrálnych odboroch okresných a krajských úradov, o katastri nehnuteľností  a o činnosti v katastrálnom konaní a ročne v Geodetickom a kartografickom ústave v Bratislave a Katastrálnom ústave v Žiline zisťovanie o stave zásob štátnych mapových diel a plnení edičného plánu. 
     
Nad rámec Programu vykonáva štvrťročné a polročné zisťovania len na katastrálnych odboroch krajských úradov, ktoré sa týkajú činnosti rezortu (Konanie o obnove niektorých pozemkov, Prehľad stavu spracovania a preberania operátorov registrov, projektov pozemkových úprav a sledovania zápisov do katastra nehnuteľností, Vyznačenie zastavaného územia obce v katastrálnom operáte, obnova katastrálneho operátu a Prehľad tvorby vektorovej katastrálnej mapy). Zisťovania vzhľadom na ich špecifické zameranie nie sú duplicitné s inými rezortmi. Spracovávané sú úradom a využívané pre zabezpečenie činnosti rezortu.

Úrad vlády SR:  V rámci Programu zebezpečuje jedno štatistické zisťovanie týkajúce sa šťažností a petícií.

ÚOŠS s čiastočnými zisťovaniami

Úrad pre verejné obstarávanie:  vykonáva len jedno štatistické zisťovanie o použitých metódach verejného obstarávania s databázou ukazovateľov týkajúcich sa metódy a predmetu obstarávania, predpokladaného nákladu, zmluvnej ceny, počtov ukončených, neukončených a zrušených metód verejného obstarávania a vyhodnotenia zahraničných víťazov. Nie je duplicitné s inými rezortmi.

Protimonopolný úrad SR: vedie len databázu počtov riešených prípadov a počtov rozhodnutí. 

Správa štátnych hmotných rezerv SR: zabezpečuje len zisťovania v rámci Programu a z týchto zisťovaní vedie databázu stavu osobitných zásob, ktoré slúžia na pokrytie základných potrieb obyvateľstva a ozbrojených zborov v období mimoriadnej situácie, brannej pohotovosti a výnimočného stavu. Nevyskytuje sa duplicita s inými rezortmi. Zabezpečuje tiež zisťovania v mesačnom výkazníctve pre rafinérie a v mesačnom podnikovom výkaze pre ťažobné organizácie, skladovateľov, dovozcov a vývozcov palín.

ÚOŠS, ktoré nezabezpečujú zisťovania
Úrad priemyselného vlastníctva SR
Úrad jadrového dozoru SR:
Ministerstvo zahraničných vecí SR

Prehľad štátnych štatistických zisťovaní vykonávanými
                                   ústrednými orgánmi štátnej správy SR  rok 2000

NÁZOV  ÚO  SR | P O Č E T
| V  RÁMCI   PŠŠZ ^*) | NAD  RÁMEC  PŠŠZ^*)
1. ŠÚ SR | 107 | 2
2.  MZV SR | - | -
3.   MH SR | 4 | 4
4.  MV SR | 10 | -
5.  MF SR | 1 | 6
6.  MK SR | 15 | -
7.  MSPNM SR | - | -
8.  MZ SR | 65 | -
9.  MŠ SR | 42 | -
10.  MS SR | 9 | 3
11. MPSVR SR | 16 | 1
12. MŽP SR | 3 | 3
13. MP SR | 32 | 5
14. MDPaT SR | 21 | 3
15. MVRR SR | 2 | -
16. PÚ SR | - | -
17. ÚGKK SR | 3 | 5
18. ÚNMS SR | - | -
19. SŠHR SR | 3 | -
20. ÚJD SR | - | -
21. ÚPV SR | - | -
22. ÚVO SR | 1 | -
23. ÚV SR | 1 | -
^*) PŠŠZ - Program štátnych štatistických zisťovaní

                     Prehľad štátnych  štatistických zisťovaní  organizovaných
                            a vykonávaných  ŠÚ SR podľa odvetví   rok 2000

ODVETVIE | P O Č E T |
| V  RÁMCI   PŠŠZ ^*) | NAD  RÁMEC  PŠŠZ^*)
ŠÚ SR | 107 | 2
Organizačná štatistika | 4 | -
Peňažníctvo poisťovníctvo | 5 | -
Obyvateľstvo | 5 | 2
Cestovný ruch | 3 | -
Životné prostredie | 9 | -
Investície | 1 | -
Výskum a vývoj | 2 | -
Práca a mzdy | 7 | -
Ceny | 16 | -
Poľnohospodárstvo  a Rybolov | 11 | -
Lesné hospodárstvo | 2 | -
Vodné hospodárstvo | 5 | -
Priemysel | 1 | -
Stavebníctvo | 1 | -
Vybrané trhové služby | 1 | -
Obchod pohostinstvo a ubytovanie | 1 | -
Doprava | 7 | -
Chorobnosť a úrazovosť | 1 | -
Sociálna starostlivosť | 8 | -
Palivovo – energetické hospodárstvo | 6 | -
Mestská, obecná štatistika | 1 | -
Pošta a telekomunikácie | 2 | -
Netrhové služby | 3 | -
Univerzálne zisťovania  (9 odvetví) | 5 | -
Prod 3-04, P 13-04, | |
Roč 1-01, Roč 2-01, Roč 3-01 | |
^*) PŠŠZ - Program štátnych štatistických zisťovaní